Na temelju Odluke o raspisivanju javnog poziva za sufinanciranje izrade projektne dokumentacije u 2019. godini za projekte koji će se financirati iz ESI fondova, programa EU i ostalih izvora, Klasa: 022-01/19-01/14, Urbroj: 238/1-03-19-17 od 7. ožujka 2019., Upravni odjel za fondove Europske unije, regionalnu i međunarodnu suradnju raspisuje

**JAVNI POZIV**

**za sufinanciranje izrade projektne dokumentacije u 2019. godini za projekte koji će se financirati iz ESI fondova, programa EU i ostalih izvora**

**I. PREDMET JAVNOG POZIVA**

Predmet javnog poziva je dodjela bespovratnih potpora jedinicama lokalne samouprave na području Zagrebačke županije (u daljnjem tekstu: Županija) i pravnim osobama koje djeluju na području Zagrebačke županije kojima je osnivač ili jedan od suosnivača Županija i/ili grad i/ili općina na području Županije za sufinanciranje izrade projektne dokumentacije za projekte koji će se financirati iz ESI fondova, programa EU i ostalih izvora (u daljnjem tekstu: Projektna dokumentacija).

Projektna dokumentacija iz ovog Javnog poziva uključuje:

a) Pojedinačne dokumente:

* + - Studija izvodljivosti
    - Studija procjene utjecaja na okoliš ili Elaborat ocjene o potrebi procjene utjecaja na okoliš,
    - Strategija ukupnog razvoja JLS
    - Analiza troškova i koristi,
    - Izvedbeni projekt,
    - Tehnički elaborati,
    - Glavni projekt,
    - Građevinska dozvola/potvrda glavnog projekta

b) Skupne dokumente:

o Kombinacija pojedinačnih dokumenata

o Kombinacija pojedinačnih dokumenata s ostalim potrebnim dokumentima

Projekt mora biti prijavljen u Bazi projekata Županije, osim Strategije ukupnog razvoja JLS.

**II. PRIHVATLJIVI PRIJAVITELJI I IZNOS SUFINANCIRANJA**

Prihvatljivi prijavitelji su jedinice lokalne samouprave (gradovi i općine) s područja Zagrebačke županije i pravne osobe koje djeluju na području Zagrebačke županije kojima je osnivač ili jedan od suosnivača Županija i/ili grad i/ili općina na području Županije, koje do dana prijave na javni poziv imaju ugovoren/naručen ili izrađen dokument koji je sastavni dio projektne dokumentacije za projekt koji će se (su)financirati sredstvima iz ESI fondova, programa EU i ostalih izvora, a koji dokument je prihvatljiv za sufinanciranje temeljem ovog Javnog poziva.

Maksimalna visina iznosa bespovratne potpore po jednom pojedinačnom dokumentu iz grupe (a) Projektne dokumentacije iznosi 70.000,00 kn.

Maksimalna visina iznosa bespovratne potpore po jednom skupnom dokumentu iz grupe (b) Projektne dokumentacije iznosi 100.000,00 kn.

Maksimalna visina iznosa bespovratne potpore po jednom prijavitelju iznosi 280.000,00 kn.

Svaki prijavitelj može prijaviti maksimalno 4 (četiri) dokumenta za sufinanciranje iz Projektne dokumentacije (a i b).

Prijavitelj koji prijavljuje više dokumenata ne može prijaviti za sufinanciranje više od 2 (dva) dokumenta u okviru istog projekta.

Visina iznosa sufinanciranja Projektne dokumentacije za prijavitelja utvrđivat će se sukladno indeksu razvijenosti JLS ili na području JLS na kojem se prijavitelj nalazi:

* + JLS – I., II., III. i IV. skupine razvijenosti – 100% iznos potpore,
  + JLS – V. i VI. skupine razvijenosti – 80% iznos potpore,
  + JLS – VII. i VIII. skupine razvijenosti – 60% iznos potpore

Korisnici sredstava ne mogu ostvariti sredstva u slučaju neispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**III. KRITERIJI ZA DODJELU POTPORE I PRIHVATLJIVI TROŠKOVI**

Kriteriji za dodjelu bespovratne potpore za izradu Projektne dokumentacije su:

1. Ostvareni broj bodova sukladno stupnju pripremljenosti projekta za prijavu na temelju popisa pojedinačnih dokumenata Projektne dokumentacije pod t. I. st. 2. (a) ovog Javnog poziva:

|  |  |
| --- | --- |
| nedostaje samo 1 dokument | 30 bodova |
| nedostaju 2 dokumenta | 20 bodova |
| nedostaju 3 dokumenta | 15 bodova |
| nedostaju 4 dokumenta | 10 bodova |
| nedostaje više od 4 dokumenta | 0 bodova |

1. Ostvareni broj bodova sukladno dokumentu koji se prijavljuje:

Pojedinačni dokumenti pod t. I. st. 2. (a) ovog Javnog poziva:

|  |  |
| --- | --- |
| Studija izvodljivosti | 30 bodova |
| Studija procjene utjecaja na okoliš ili Elaborat ocjene o potrebi procjene utjecaja na okoliš, | 25 bodova |
| Strategija ukupnog razvoja JLS | 25 bodova |
| Analiza troškova i koristi | 20 bodova |
| Izvedbeni projekt | 15 bodova |
| Tehnički elaborati | 15 bodova |
| Glavni projekt | 15 bodova |
| Građevinska dozvola/potvrda glavnog projekta | 10 bodova |

Skupni dokumenti pod t. I. st. 2. (b) ovog Javnog poziva:

|  |  |
| --- | --- |
| Kombinacija pojedinačnih dokumenata | 25 bodova |
| Kombinacija pojedinačnih dokumenata s ostalim potrebnim dokumentima | 20 bodova |

1. Redoslijed podnošenja prijave ako dva ili više dokumenata imaju jednaki broj bodova.

Pravo na dodjelu potpore mogu ostvariti prijavitelji za dokument iz Projektne dokumentacije koji ostvari minimalno 20 bodova.

Prihvatljivi troškovi su svi izdaci koji se odnose na izradu dokumenta iz Projektne dokumentacije čija je izrada ugovorena od 1. lipnja 2018. godine do dana podnošenja prijave na ovaj Javni poziv, a dokazivat će se kao original ili ovjerena kopija računa i izvod o plaćanju.

Odobreni iznos financiranja za ugovorenu izradu Projektnog dokumenta isplatiti će se u roku do 15 dana od dana potpisivanja ugovora o potpori između Županije i korisnika potpore (u daljnjem tekstu: Ugovor), no prijavitelj je prije isplate obvezan predati Županiji instrumente osiguranja koji će se utvrditi Ugovorom, kao jamstvo za namjensko trošenje potpore.

**IV. SADRŽAJ PRIJAVE**

Podnositelj prijave dostavlja sljedeću obveznu dokumentaciju putem sustava za upravljanje natječajima i provedbom projekata „e-prijave“ (u daljnjem tekstu: sustav „e-prijave“):

1. Ispunjen prijavni obrazac Županije *(dokument u digitalnom obliku)*,
2. Ispunjen prijavni obrazac Županije *(skenirani dokument, potpisan i ovjeren),*
3. Dokaz o ugovorenoj/naručenoj izradi dokumenta (ugovor, narudžbenica) *(skenirani dokument)*,
4. Izjavu da je projekt prijavljen u Bazi projekata Županije (prijava kod Razvojne agencije Zagrebačke županije) *(skenirani dokument, potpisan i ovjeren)*,
5. Izjavu o nepostojanju dugovanja prema proračunu Županije *(skenirani dokument, potpisan i ovjeren)*,
6. Izjavu o načinu financiranja projekta *(skenirani dokument, potpisan i ovjeren)*.

Podnositelj prijave uz prijavu putem sustava „e-prijave“ obvezan je poslati i original prijavnog obrasca, potpisanog i ovjerenog, u Zagrebačku županiju putem preporučene pošte najkasnije 7 (sedam) dana od dana podnošenja prijave putem sustava „e-prijave“.

Original prijavnog obrasca dostavlja se na slijedeću adresu: Zagrebačka županija, Upravni odjel za fondove Europske unije, regionalnu i međunarodnu suradnju, ulica grada Vukovara 72/VI, 10 000 Zagreb. Na vanjskom dijelu omotnice valja istaknuti napomenu: „*Prijava za Javni poziv za sufinanciranje izrade projektne dokumentacije u 2019. godini*“.

Ukoliko original prijavnog obrasca ne bude poslan u predviđenom roku, prijava na javni poziv će se smatrati nevažećom.

Zagrebačka županija zadržava pravo zatražiti i originale druge dokumentacije dostavljene u skeniranom obliku.

Za svaki dokument iz Projektne dokumentacije (a) i (b) za koji se traži potpora, prijava se podnosi zasebno.

Upute za prijavitelje i Upute za korisnike sustava „e-prijave“ nalaze se na službenoj mrežnoj stranici Županije [www.zagrebacka-zupanija.hr](http://www.zagrebacka-zupanija.hr), u rubrici „Natječaji / Javni pozivi / Upravni odjel za fondove Europske unije, regionalnu i međunarodnu suradnju“, pod nazivom „Javni poziv za sufinanciranje izrade projektne dokumentacije u 2019. godini za projekte koji će se financirati iz ESI fondova, programa EU i ostalih izvora“.

**V. NAČIN PRIJAVE**

Prijava na Javni poziv podnosi se isključivo putem sustava „e-prijave“ na poveznici **www.eprijave.hr**

Prijava mora sadržavati sve dokumente kako je predviđeno u točci IV. Sadržaj prijave.

Sva dodatna pojašnjenja ili informacije mogu se zatražiti na telefon 01/6009-475.

**VI. ROK ZA PODNOŠENJE PRIJAVE**

Prijava na javni poziv podnosi se putem sustava „e-prijave“ najkasnije do **30. rujna 2019. godine, u 14,00 sati.**

Prijave koje ne budu podnesene u propisanom roku, na način i u obliku koji su ovdje opisani, smatrat će se neprihvatljivima i neće se razmatrati.

**VII. NAČIN OBJAVE INFORMACIJA**

Informacije o ovom Javnom pozivu, propisani obrasci i dokumentacija te sve obavijesti i promjene uz ovaj Javni poziv, kao i Odluka župana o odabiru Programa/Projekta i dodjeli sredstava, bit će objavljene na službenoj mrežnoj stranici Zagrebačke županije [www.zagrebacka-zupanija.hr](http://www.zagrebacka-zupanija.hr) u rubrici „Natječaji / Javni pozivi / Upravni odjel za fondove Europske unije, regionalnu i međunarodnu suradnju“, pod nazivom „Javni poziv za sufinanciranje izrade projektne dokumentacije u 2019. godini za projekte koji će se financirati iz ESI fondova, programa EU i ostalih izvora“.

KLASA: 302-02/19-09/02

URBROJ: 238/1-20-01/1-19-03

Zagreb, 12. ožujka 2019.